1935年新竹・台中大地動

1935年新竹・臺中大地動係一擺發生在1935年（昭和十年）4月21日朝晨6點2分16秒个地動，規模7.1，震央位在臺灣臺中市北北東30公里處个大安溪中游。為因震央位在今苗栗縣三義鄉鯉魚潭水庫摎關刀山一帶，乜安到關刀山大地動；又因事內埔屯子腳（舊安「墩仔腳」，今臺中市后里區）摎清水街（今臺中市清水區）一帶災情盡為慘重，乜安到后里大地動、清水大地動、墩仔腳大地動。邇擺地動有感覺个區域幾乎遍布臺灣全島，還遠到中國福州、廈門邇兜地區，造成新竹州摎臺中州（大約係今新竹縣市、苗栗縣、臺中市一帶）3,276人死忒，12,053人受傷，屋仔全倒17907戶，半倒有36781戶，係自1906年梅山地動後再度重創臺灣个地動，乜係臺灣有史以來傷亡盡慘重个自然災害。之後臺灣總督府設置「震災地復興委員會」（根據昭和10年4月29日訓令第25號）推動開災後復興事業，摎陸續在新竹、大武、新港（成功）、宜蘭邇兜地方設立地震觀察站，來增強對地震个觀測摎瞭解。